## Pravilnik o korištenju cestovnog zemljišta i obavljanju pratećih djelatnosti

### NN 94/1998 (10.7.1998.), Pravilnik o korištenju cestovnog zemljišta i obavljanju pratećih djelatnosti

# **MINISTARSTVO POMORSTVA, PROMETA I VEZA**

Na temelju članka 64. Zakona o javnim cestama ("Narodne novine" broj
100/96) ministar pomorstva, prometa i veza donosi

## **PRAVILNIK**

### **O KORIŠTENJU CESTOVNOG ZEMLJIŠTA I OBAVLJANJU PRATEĆIH DJELATNOSTI**

I. OPĆE ODREDBE

Članak 1.

Ovim se Pravilnikom uređuju uvjeti i način korištenja cestovnog zemljišta,
uvjeti i postupak povjeravanja, te prava i obveze u svezi obavljanja pratećih
djelatnosti na cestovnom zemljištu, kao i prava i obveze u svezi korištenja
cestovnog zemljišta za građenje komunalnih, vodoprivrednih i drugih objekata.

Članak 2.

Pratećim djelatnostima u smislu ovog Pravilnika, smatraju se djelatnosti
pružanja usluga vozačima i putnicima koje se obavljaju na cestovnom zemljištu
i to:

- ugostiteljstvo,

- trgovina,

- benzinske postaje,

- servisi,

- reklamni panoi i dr.

Prateće djelatnosti koje se uređuju sukladno članku 35. Zakona o javnim
cestama, nisu predmet ovog Pravilnika.

II. UVJETI I NAČIN KORIŠTENJA CESTOVNOG ZEMLJIŠTA

Članak 3.

Cestovno zemljište, može se povjeriti na korištenje pravnim i fizičkim
osobama (u daljnjem tekstu: korisnicima) davanjem u zakup, najam, osnivanjem
prava građenja ugovorom o korištenju cestovnog zemljišta i na druge zakonom
dozvoljene načine.

Cestovno zemljište može se povjeriti na korištenje korisnicima radi
obavljanja pratećih djelatnosti iz članka 2. ovog Pravilnika, kao i za
druge vidove korištenja, kojima se pružaju usluge vozačima i putnicima.

Članak 4.

Za korištenje cestovnog zemljišta i za obavljanje pratećih djelatnosti
na cestovnom zemljištu, kao i za građenje komunalnih, vodoprivrednih i
drugih objekata, plaća se naknada sukladno članku 59. Zakona o javnim cestama.

Članak 5.

Korisnik ne može, bez suglasnosti nadležne uprave za ceste, pravo korištenja
cestovnog zemljišta i obavljanje prateće djelatnosti povjeriti trećima,
izvršiti prenamjenu korištenja, niti promjenu vrste prateće djelatnosti
na cestovnom zemljištu.

III. UVJETI I POSTUPAK POVJERAVANJA

Članak 6.

Korištenje cestovnog zemljišta, odnosno obavljanje pratećih djelatnosti
na cestovnom zemljištu povjerava se javnim natječajem ili neposrednom nagodbom.

Članak 7.

Postupak javnog natječaja, provodi se za korištenje cestovnog zemljišta
i obavljanje pratećih djelatnosti na cestovnom zemljištu, predviđenim programom
i planom razvoja nadležne uprave za ceste.

Javni natječaj za ustupanje korištenja cestovnog zemljišta i obavljanje
pratećih djelatnosti na cestovnom zemljištu, mora sadržavati:

1. predmet natječaja

2. projektiranu lokaciju za izgradnju objekata

3. vrstu pratećih objekata

4. vrstu pratećih djelatnosti

5. početnu visinu naknada

- za korištenje cestovnog zemljišta

- od obavljanja pratećih djelatnosti

6. obvezan sadržaj ponude

- naziv i točna adresa natjecatelja

- izvadak iz sudskog registra za pravne osobe, te domovnica za fizičke
osobe

- ponuđeni iznos naknada

- program rada

- dinamika i rokovi izgradnje objekata

- način i izvori financiranja

- reference i bonitet natjecatelja

7. obveze natjecatelja

- izrada glavnog i izvedbenog projekta

- ishođenje svih potrebnih suglasnosti, lokacijske i građevne dozvole

- izgradnja objekata javne rasvjete, kanalizacije, vodovoda, elektroinstalacija,
ostale infrastrukture

- podmirenje ostalih troškova

8. postupak prijave na natječaj

9. kriterije za odabir najpovoljnije ponude

10. rokove predaje ponuda i odabira najpovoljnije ponude.

Članak 8.

Postupak izravne pogodbe provodi se za:

- građenje komunalnih, vodoprivrednih i drugih objekata (instalacije,
vodovodi i sl.)

- postavljanje reklamnih panoa za promidžbu vlastitih proizvoda ili
djelatnosti

- izgradnju i korištenje parkirališta

- izgradnju i korištenje priključka na javnu cestu

- izuzetno u ostalim slučajevima za koje nije predviđen postupak javnog
natječaja.

Članak 9.

Po provedenom postupku javnog natječaja, odnosno izravne pogodbe s korisnicima
se zaključuje ugovor o korištenju cestovnog zemljišta i obavljanju pratećih
djelatnosti na cestovnom zemljištu.

Ugovore o korištenju cestovnog zemljišta i obavljanju pratećih djelatnosti
na cestovnom zemljištu zaključuju:

- Hrvatska uprava za ceste za državne ceste

- županijske uprave za ceste za županijske i lokalne ceste.

Članak 10.

Ugovorom o korištenju cestovnog zemljišta i obavljanju pratećih djelatnosti
na cestovnom zemljištu obvezno se utvrđuju:

- namjena korištenja cestovnog zemljišta

- vrsta prateće djelatnosti

- pravo građenja objekata, vlasnička i druga stvarna prava na izgrađenim
pratećim objektima

- visina naknada, uvjeti i način plaćanja naknada

- rok trajanja ugovora

- način razrješenja odnosa u slučajevima neizvršavanja ugovornih obveza

- druga prava i obveze ugovornih strana.

Članak 11.

Sredstva ostvarena od naknada za korištenje cestovnog zemljišta i od
obavljanja pratećih djelatnosti, uplaćuju se na račun Hrvatske uprave za
ceste, odnosno županijske uprave za ceste, koja je s korisnikom sklopila
ugovor o korištenju cestovnog zemljišta, odnosno ugovor o obavljanju pratećih
djelatnosti.

IV. PRAVA I OBVEZE

Članak 12.

Korisnik kojem se ustupi cestovno zemljište s pravom obavljanja pratećih
djelatnosti na cestovnom zemljištu, dužan je snositi:

- dio troškova održavanja cestovnog zemljišta i infrastrukturnih troškova,

- održavati nivo i kvalitetu pružanja usluga,

- koristiti povjereno zemljište i obavljati prateće djelatnosti sukladno
odredbama ugovora zaključenog s nadležnom upravom za ceste.

V. PRIJELAZNE I ZAKLJUČNE ODREDBE

Članak 13.

Prema korisniku koji ne izvršava obveze iz ugovora, zaključenih temeljem
odredbi ovog Pravilnika, nadležna uprava za ceste pokrenut će postupak
naknade štete i raskida ugovora.

Članak 14.

Ugovori o korištenju cestovnog zemljišta i obavljanju pratećih djelatnosti,
zaključeni do stupanja na snagu ovoga Pravilnika, ostaju na snazi do isteka
ugovorenog roka.

Članak 15.

Hrvatska uprava za ceste će:

- izraditi programe i standarde izgradnje pratećih objekata i obavljanja
pratećih djelatnosti,

- koordinirati način ustupanja i korištenja cestovnog zemljišta i obavljanja
pratećih djelatnosti na cestovnom zemljištu.

Članak 16.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/98-02/28
Urbroj: 530-01-98-1
Zagreb, 11. lipnja 1998.

Ministar
**mr. Željko Lužavec,** v. r.

Pravilnik, NN 94/1998-1288